એસ્ટેટ પર આવો હુમલો થાય એ કલ્પનાતિત બાબત હતી, પણ ચબરાક અંગ્રેજો જ્યાં પણ જાય ત્યાં સુરક્ષા અને બચાવની વ્યવસ્થા સૌથી પહેલી કરવા ટેવાયેલા હતા. અહીં પણ આર્થરે પાઈન, રેવન જેવા સ્કોટિશ વૃક્ષોની સાથે દેશી પીપળા, લીમડા, આંબલી જેવા ઘટાદાર વૃક્ષોના જાડા થડની નૈસર્ગિક આડશ ઉપરાંત ચૂનો ભરીને કાચાપાકી ભીંત જેવી પથ્થરોની નાની આડશો ય ઠેરઠેર કરાવી રાખી હતી. આજે પલટણને એ કામ લાગી રહી હતી.